答陳舜俞推官惠詩求全瓦古硯
作者：韓琦
朝代：宋

paragraphs: 鄴宮廢瓦埋荒草，取之爲硯成堅好。
求者如麻幾百年，宜乎今日難搜討。
吾邦匠巧世其業，能辨環奇幼而老。
隨材就器固不遺，大則梁棟細棼橑。
必須完者始稱珍，何殊巨海尋三島。
荆人之璧尚有瑕，夏后之璜豈無考。
況乎此物出壞陶，千耕萬斸常翻攪。
吾今所得不專全，祕若英瑶藉文繅。
君詩苦擇未如意，持贈只虞咍絕倒。
君不見鎮圭尺二瑁四寸，大小雖異皆君寶。